
	[bookmark: nev]SZABÓ DÓRA JULIANNA
szabodorajulianna@gmail.com
Általános orvos 
Osztatlan, 3. félév
Szegedi Tudományegyetem
Szent-Györgyi Albert Orvostudományi Kar
	
[bookmark: _GoBack]






Témavezetők:
	Dr. Keller-Pintér Anikó
tudományos főmunkatárs, SZTE ÁOK

	Dr. Szabó Kitti
egyetemi tanársegéd, SZTE ÁOK




A heparán-szulfát proteoglikán mintázat, valamint a Rac1 aktivitás változásának vizsgálata humán rabdomioszarkómában és C2C12 sejtekben

Bevezetés: A miogenézis során a mioblasztok differenciálódnak, majd multinukleáris miotubulusokká fúzionálnak. A mioblaszt fúzióban kulcsszerepet játszik az aktinváz átépülését szabályozó Rac1 GTP-áz. A szindekán-4 (SDC4) proteoglikán szabályozza a Rac1-GTP szintjét. A rabdomioszarkóma (RMS) a leggyakoribb lágyrésztumor fiatalkorban, jellemezője az izomsejtek differenciálódásának zavara. Két csoportja ismert, a PAX3/PAX7-FOXO1 génfúziót mutató fúzió pozitív (FPRMS) és a heterogén, pontmutációkat tartalmazó, fúzió negatív RMS (FNRMS). Korábban kimutattuk a SDC4 génamplifikációt és megnövekedett mRNS-expressziót humán FNRMS-ben. Így célunk volt más heparán-szulfát proteoglikán gének kópiaszám eltéréseinek és mRNS-ek szintjének, valamint a Rac1 aktivitásának vizsgálata humán RMS-ben.
Módszerek: Humán rabdomioszarkóma mintákban (n=199) a SDC családtagok (SDC1-3), perlekán, glipikán-1 és argin genomiális és mRNS adatait elemeztük. Megvizsgáltuk a proliferáló C2C12 mioblasztokban, 5 napos differenciáltatott miotubulusokban és RMS sejtekben a Rac1-GTP szinteket Rac1 aktivációs esszével, valamint a SDC4 expresszió változását Western blottal.
Eredmények: A vizsgált proteoglikánok közül génamplifikációt a SDC1 (39%), SDC2 (62%) és glipikán-1 (38%) esetén tapasztaltunk a FNRMS csoportban, a FPRMS-ekben ez nem volt megfigyelhető. A FNRMS csoportban megnőtt a SDC1 (2.283±0.6325 vs. 10.30±2.144) és SDC2 (81.23±11.74 vs. 135.7±14.39) mRNS expressziója FPRMS tumorokhoz képest. A differenciáltatott sejtekben (miotubulusokban) a mioblasztokhoz képest csökkent SDC4 expresszió kíséretében megemelkedett az aktív Rac1-GTP szintje, viszont az RMS sejtekben megfigyelt magas Rac1 aktivitás magas SDC4 expresszióval társult.
Megbeszélés: Eredményeink alapján nem csak a SDC4, hanem más proteoglikánok is szerepet játszhatnak a FNRMS kialakulásában és esetleges gyógyszertámadási pontokként is szolgálhatnak a jövőben. Az RMS sejtek megemelkedett Rac1 aktivitásának hátterében feltehetően a SDC4 foszforiláltsági állapotának változása állhat, mely ismerten befolyásolja a Rac1-GTP szintet.



